गाजियाबाद में ट्रिपल मर्डर से सनसनी, लोनी इलाके में चार को मारी गोली
गाजियाबाद जिले के लोनी इलाके में बीती रात बदमाशों ने एक ही परिवार के चार लोगों को गोली मार दी, इनमें से तीन लोगों की मौत हो गई जबकि एक महिला की हालत गंभीर है, उसका अस्पताल में इलाज चल रहा है।
गाजियाबाद. देश की राजधानी नई दिल्ली से सटे गाजियाबाद जिले के लोनी इलाके में बीती रात बदमाशों ने एक ही परिवार के चार लोगों को गोली मार दी, इनमें से तीन लोगों की मौत हो गई जबकि एक महिला की हालत गंभीर है, उसका अस्पताल में इलाज चल रहा है। घटना की सूचना के बाद मौके पर पहुंची पुलिस ने मामले की जांच शुरू कर दी है। गाजियाबाद के SSP अमित पाठक ने बताया कि मामले की जांच के लिए 3 टीमें गठित की गई हैं।स्थानीय लोगों से मिली जानकारी के अनुसार, जान गंवाने वालों में पिता और उनके 2 बेटे हैं।  बताया ये जा रहा है कि घटना सुबह करीब तीन बजे की है, जब टोली मोहल्ले में रहने वाले कपड़ा व्यापारी रईसुद्दीन के घर में छत के रास्ते घुसे बदमाशों ने परिवार पर फायरिंग कर दी। जब बदमाशों ने फायरिंग की उस वक्त परिवार सो रहा था, गोलियां रईसुद्दीन के सिर, उनके बेटे अजरुद्दीन के सीने और दूसरे बेटे इमरान के सिर में लगी जबकि उनकी पत्नी फातिमा के चेहरे में लोग लगी।फायरिंग की आवाज सुनकर आसपास में रहने वाले रईसुद्दीन के अन्य चार बेटे और आसपास के लोग उनके मकान पर पहुंचे। सभी ने दरवाजा खोलने का प्रयास किया लेकिन नहीं खुला,किसी तहर से रईसुद्दीन की पत्नी फातिमा ने दरवाजा खोला लेकिन वो तुरंत ही बेहोश हो गई। फातिमा को इलाज के लिए नोएडा के एक अस्पताल में भर्ती करवाया गया है। घटना की सूचना पर पहुंचे पुलिस की टीम के साथ डॉग स्क्वायड भी मौजूद था। पुलिस के आला अधिकारियों ने भी घटनास्थल का मुआयना किया है।